1975 मायथाइयाव जेब्ला बर’ थुनलाइ आफादा असमीया हांखोखौ नागारनानै देबनारि हांखो आजावनानै लायो अब्लानिफ्राइ गोदान मोनसे जेंनानि मोगा-मोगि जानांदोंमोन। असमीया हांखोखौ नागारनानै देबनारि हांखो आजावनानै लानायाव बिजाबफोरखौ लिरस्लाय फिननो गोनां जादोंमोन। रुपनारायण मोसाहारीया बाया मोजोमा बिजाब सेबखांसालिनि बिगुमाफोरखौ हेफाजाब होनानै बे लिरस्लायनाय हाबाखौ मावदोंमोन। बै समनि बर’ बिजाबफ्रा असमीया सोदोबजों गुलाय गुजाय जानानै दंबोयोमोन। बि गेदेमाआ बर’नि बै समनि थोया-लोमा सोदोब बिरोंमाजों बर’ बिजाबखौ हागौमानि गोरोन्थि गैयाजासे सेबखांहोनो हादोंमोन। बेयाव रुपनारायण मोसाहारी गेदेमानि गोलोमदैया सिथाबफानानै दंमोन। बिजाबफोरखौ बिथाङा हानायमानि दांनाय बिलिरनाय फोसाबदोंमोन। बर’ बिजों दावगाहोनायाव बिथांनि बिहोमाखौ थोंजोङै नुवाखैब्लाबो खेंसालियै नुदोंमोन। मख’नो गोनांदि बै समनि बर’ राउनि नायल’ जाल’ गांसेल’ सानस्नियारि खौरांलाइ- ‘रादाब‘निबो लोगो सुजुग्रामोन होननानै जारिमिना खिन्थायो। बेखौ बैराथी सेबखांसालिनिफ्राइ फोसावनाय जायोमोन। मख’जाथावदि समर ब्रह्म चौधुरीआ बे बैराथी सेबखांसालिनि बिगुमामोन। बि गेदेमा थैनायनि उनाव रादाब खौरां लाइसियाबो दुब्ला थैफालांदोंमोन। बि गेदेमाआ देबनागरी प्रुफ नायनो थाखाय आसाम सरकारनि फरा बिजाब सेबखांग्रा निगमा बर’ राउनि बिजाबफोरखौ बेनारासनि भार्ग सेबखांहैब्ला प्रुफ नायनो थाहैदोंमोन। बिथाङा बेयाव बोसोरथाम हाबा मावदोंमोन। अब्ला बि गेदेमानि बैसोआव 1990 मायथाइयाव दजि बोसोर बैसोआव हाबबायमोन। बिथांनि सावस्रि मोजां नङैलाय कक्राझाराव गिदिंबोफिनदोंमोन। बेनिफ्राइ बि गेदेमाआ बिजनीनि गंसे प्रेसआव बोसोर मोननै हाबा मावदोंमोन। नाथाइ बेयावबो बारा गोबाव थायाखिसै। बेयावबो बोसोर मोननै हाबा मावनानै फिन कक्राझाराव फैदोंमोन- काली प्रसाद शर्मानि अननायाव। बि गेदेमानि अननायावनो रुपनारायण मोसाहारीनि जिउ बिथुना दिंग्रायदोंमोन। महामाया प्रेसआनो रुपनारायण मोसाहारिनि जिउ। एन.एल.पाब्लिकेसनाव प्रुफ नायनायनि हाबा मावनायनि लोगो लोगो गावनि थुनलाइयारि गोर्बोखौ फोजानो खाबु मोननायसै। बे सम खोन्दोआ माब्लादि दजि बोसोरनि देवनाखौ बारलांखो बि गेदेमाआ फार मोनस्लाबाखिसै। बिथाङा बिजाब सोरजिनायाव गावखौ बावसोमनायसै। दजि बोसोर बैसोआ बिथांनि थाखाय जेन’ थामजि बोसोरसो। खाफालनि गोलोमदैखौ सायाव फसरनानै गांसेनि गांसे गासै गां बाजि बिजाब सोर्जिनायसै!